**ŠTATÚT RADY pre periodické hodnotenie výskumnej, vývojovej, umeleckej a ďalšej tvorivej činnosti**

**Článok 1**

**Úvodné ustanovenia**

1. Tento štatút upravuje úlohy, zloženie a zásady činnosti Rady pre periodické hodnotenie výskumnej, vývojovej, umeleckej a ďalšej tvorivej činnosti (ďalej len „rada“).
2. Rada je poradným orgánom ministra školstva, vedy, výskumu a športu (ďalej len „minister“).

**Článok 2**

**Úlohy rady**

1. Rada sa zriaďuje na účel zabezpečenia
2. zriadenia výskumnej hodnotiteľskej komisie (ďalej len „komisia“) podľa § 88a ods. 5 zákona č. 131/2002 Z. z. o vysokých školách a o zmene a doplnení niektorých zákonov v znení zákona č. 270/2018 Z. z.,
3. dodržiavania etických zásad[[1]](#footnote-1)) zúčastnených strán počas periodického hodnotenia výskumnej, vývojovej, umeleckej a ďalšej tvorivej činnosti (ďalej len „periodické hodnotenie“).
4. Rada najmä
5. predkladá ministrovi návrh na zloženie komisie a jej náhradníkov (ďalej len „návrh“) v súčinnosti s organizačným útvarom Ministerstva školstva, vedy, výskumu a športu Slovenskej republiky, v ktorého pôsobnosti je koncepcia vedy, výskumu a vysokých škôl (ďalej len „príslušný útvar“),
6. predkladá ministrovi návrh na odvolanie členov komisie, ak dôjde ku závažnému porušeniu etických zásad,
7. predkladá ministrovi návrh na vylúčenie jednotlivcov z periodického hodnotenia, ak dôjde ku závažnému porušeniu etických zásad.
8. Rada posudzuje najmä
9. konflikt záujmov pri periodickom hodnotení,
10. podnety o porušení etických zásad, ktoré sa podávajú na príslušný útvar.
11. Po doručení podnetu na porušenie etických zásad príslušný útvar požiada radu o prešetrenie a posúdenie závažnosti porušenia etických zásad. Po prešetrení rada predkladá stanovisko príslušnému útvaru.

**Článok 3**

**Postup vytvárania návrhu**

1. Príslušný útvar požiada orgány reprezentácie vysokých škôl a medzinárodné vedecké a umelecké inštitúcie o nominácie kandidátov na členstvo v komisii.
2. Po uplynutí určenej lehoty na zasielanie nominácií príslušný útvar poskytne rade všetky doručené nominácie spolu s inštrukciami o požadovanom počte členov komisie podľa oblastí a skupín oblastí výskumu podľa osobitného vnútorného aktu riadenia[[2]](#footnote-2)) a o lehotách predkladania návrhu zloženia komisie a jej náhradníkov.
3. Rada zostaví zloženie členov komisie a jej náhradníkov z nominácií a predloží ministrovi návrh, ktorý má odporúčací charakter.

**Článok 4**

**Zloženie rady**

1. Rada sa skladá z predsedu a ďalších členov, ktorých vymenúva a odvoláva minister. Členmi rady sú významní domáci alebo medzinárodní odborníci s takými výstupmi v oblasti vedy, ktorých úroveň kvality je na svetovej alebo významnej medzinárodnej úrovni.
2. Členmi rady sú
3. štyria členovia nominovaní predsedníctvom Agentúry na podporu výskumu a vývoja (ďalej len „agentúra“),
4. vedúci zamestnanec Ministerstva školstva, vedy, výskumu a športu Slovenskej republiky určený ministrom.
5. Predsedu rady (ďalej len „predseda“) zvolia členovia rady na prvom zasadnutí z z členov rady podľa odseku 2 písm. a).
6. Členstvo v rade zaniká
7. doručením písomného oznámenia o vzdaní sa členstva predsedovi alebo dňom uvedeným v tomto oznámení,
8. odvolaním aj bez uvedenia dôvodu,
9. smrťou člena rady alebo jeho vyhlásením za mŕtveho.
10. Člen rady nesmie byť členom komisie.
11. Členstvo v rade je čestné a bez nároku na odmenu.

**Článok 5**

**Organizácia činnosti rady**

1. Predseda najmä
2. riadi činnosť rady,
3. zodpovedá za činnosť rady ministrovi,
4. zvoláva a vedie zasadnutie rady a navrhuje program zasadnutia,
5. schvaľuje zápisnicu zo zasadnutia rady.
6. Úlohy predsedu v čase jeho neprítomnosti na zasadnutí rady plní ním poverený člen rady.
7. Ostatní členovia rady najmä
8. koordinujú prípravu podkladov na zasadnutie rady,
9. zabezpečujú organizačne a administratívne prípravu zasadnutí rady,
10. zabezpečujú vyhotovenie návrhu zápisnice zo zasadnutia rady,
11. koordinujú konečnú úpravu schválených dokumentov a ich predloženie ministrovi podľa pokynov predsedu.

**Článok 6**

**Zasadnutie rady**

1. Zasadnutie rady sa koná podľa potreby.
2. Pozvánku na zasadnutie rady, program a materiály určené na zasadnutie rady zasiela predseda členom rady elektronicky najmenej päť pracovných dní pred zasadnutím rady.
3. Zasadnutie rady je neverejné.
4. Rada je uznášaniaschopná, ak sú prítomní aspoň štyria členovia rady.
5. Zasadnutie rady možno uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti členov rady.

**Čl. 7  
Zápisnica**

1. Zo zasadnutia rady člen rady vytvorí návrh zápisnice zo zasadnutia rady, ktorý schvaľuje a podpisuje predseda. Návrh zápisnice obsahuje prezenčnú listinu a prijaté uznesenia.
2. Člen rady, ktorý vytvoril návrh zápisnice, zabezpečí do piatich pracovných dní odo dňa zasadnutia rady doručenie návrhu zápisnice všetkým členom na pripomienkovanie. Predseda určí na pripomienkovanie zápisnice lehotu najmenej päť pracovných dní od jej doručenia.
3. Predseda posiela zápisnice zo zasadnutí rady príslušnému útvaru.

**Článok 8**

**Zánik rady**

Rada zaniká ukončením periodického hodnotenia.

**Článok 9**

**Záverečné ustanovenie**

Zmeny a doplnenia tohto štatútu sa vykonávajú príkazom ministra.

1. ) Príloha 1 Deklarácie o posilnení kultúry vedeckej integrity na Slovensku. [↑](#footnote-ref-1)
2. ) Smernica č. 59/2021 o periodickom hodnotení výskumnej, vývojovej, umeleckej a ďalšej tvorivej činnosti. [↑](#footnote-ref-2)